
Personregister:

Familien Ask:

Selma Ask, 17 år

Georg Ask, Selmas bror

Kristine Ask, Selmas mor

Peder Ask, Selmas far

Maria og Svend Frogner, Selmas besteforeldre på morssiden

Frøken Hanssen, husholderske

 

Familien Hoff:

Magnus Hoff, 18 år

Anton Hoff, Magnusʼ far

Oline Hoff, Magnusʼ mor

Margareta Hoff, Magnusʼ bestemor på farssiden

Fru Pedersen, husholderske

 

Andre:

Ester Solvang, Selmas venninne

Gunvor Myklebust, pike i Selmas klasse

Line Vetlesen, pike i Selmas klasse

Karen Lystrup, pike i Selmas klasse

Karl Vang, gutt i Selmas klasse

Josefine Møller, lærerinne

Herr Alexander, rektor

Henry Moan, Antons advokat

Martin, ansatt hos Anton

Herr Boye, ordfører i Oslo

Mathilde Boye, ordfører Boyes kone og Antons tidligere elskerinne

Frederik Friis, kollega av Peder Ask

Johannes, Georgs venn

Sissi Aubert, Peders tidligere kjæreste

Klara Haugland, Magnusʼ tante på morssiden

Ingelill Haugland, Klaras forsvunne datter

Fru Schøn, bekjent av Oline

Otto Mosvik, fru Schøns bror


Slik sluttet forrige bok,
Sannhetens time:

«Jeg har tenkt,» sa tanten og så bort på Magnusʼ far over frokostbordet.

Anton så ikke ut til å motta denne meldingen spesielt godt, men han tok seg åpenbart sammen da han svarte henne. «Godt å høre,» sa han bare og tok en slurk av kaffen.

Magnus forventet nesten at han skulle legge til noe om at det sannelig var på tide, men overraskende nok gjorde han ikke det.

«Jeg synes vi skal overlate hele etterforskningen til politiet,» fortsatte tanten. «Fortelle dem det vi vet, og …»

«Jeg har også tenkt, Klara,» avbrøt faren utålmodig. «Jeg vet at jeg sa at jeg skulle kontakte politiet og fortelle det vi har funnet ut, men vet du hva? Jeg har ombestemt meg. Det kommer ikke til å skje foreløpig.»

«Hvorfor i all verden ikke? Vi har jo å gjøre med folk som er villig til å drepe, og jeg er så redd for at vi setter Ingelills liv i fare. Jeg har ikke tenkt på det før nå, men da Otto bekreftet at de hadde utnyttet herr Berg i går, da …»

«Da innså du at kanskje verken Otto eller datteren din er de du tror?» sa faren spydig.

«Nei, jeg innså at de har rotet seg bort i noen tvilsomme typer …»

«Eller er tvilsomme selv, kanskje …»

«Ikke snakk slik om datteren min! Og hva om disse tvilsomme karakterene ikke liker at vi snuser rundt. Hva om de kommer hit? De har jo drept én gang allerede. For alt vi vet, kan de ha tatt livet av flere.»

«Så du tror at en morder kommer til å dukke opp her med en pistol hvert øyeblikk?» Faren klarte ikke å skjule hvor tåpelig han synes tanten var, men hun fortsatte bare å snakke og brød seg tilsynelatende ikke om ham.

«Jeg misliker i hvert fall at vi ikke involverer politiet. Vi vil være tryggere hvis politiet får vite alt vi vet.»

«Det eneste som ville gjøre oss tryggere, Klara, var om politiet gjorde jobben sin. Jeg har uansett sagt at jeg skal ta det herfra, og at du kan dra hjem til din mann og dine barn.»

(…)

Magnus sukket og så på armbåndsuret. Var det lenge igjen til han kunne dra på skolen?

I det samme banket det på døren. De tre ved bordet så på hverandre. Tanten så regelrett skrekkslagen ut, noe som kanskje ikke var så rart med tanke på hva de nettopp hadde snakket om. Faren så imidlertid bare irritert ut.

Kunne det være den innpåslitne reporteren igjen, eller kunne tanten ha rett i at farlige folk med onde hensikter kunne dukke opp, og at de om litt ville stirre inn i løpet på en pistol? Magnus kjente at hjertet satte opp tempoet. Hvordan skulle de i så fall forsvare seg? Her rundt bordet fantes det jo ikke engang en skikkelig kniv!

Ingen av dem rørte seg mens de lyttet til fru Pedersens raske skritt ute i gangen, men Klara pustet tungt. Bare faren satt med rett rygg og virket mer nysgjerrig enn noe annet. Han trodde åpenbart ikke at noen av dem var i fare.

Det knirket lett i utgangsdøren idet den ble åpnet, og så hørte de fru Pedersen gispe. «Men i alle dager …»

Noe mer ble ikke sagt, og det gjorde Magnus bare enda mer nervøs. Var det noen som truet fru Pedersen med en pistol? Han kikket bort på faren, som plutselig så litt smånervøs ut, han også.

Han holdt pusten mens skrittene til to personer nærmet seg – fru Pedersens velkjente sammen med en annens lette skritt, som om personen gikk på tå. Var det i så fall en god ting? Magnus var sannelig ikke sikker.

Ikke en lyd kunne høres i rommet. Alle tre bare stirret stivt mot døren.

